Banćikaty wonječk

Banćikaty wonječk (Diplotaxis tenuifolia) je rostlina ze swójby křižnokwětnych rostlinow (Brasicaceae).

Wopisanje
Banćikaty wonječk je trajne zelo, kotrež docpěwa wysokosć wot 30 hač 80 cm.

Stołpik je na bazy wodrjewjeny a bohaće łopjenaty.

Łopjena su módrozelene, nahe, hłuboko našćěpane, mjeztym zo hornje často su njerozdźělne. Wotrězki su dołhojte hač linealne a doprědka měrjene. Wone wudychaja při rozrybowanju wótru wóń, kotruž někotři ludźo jako njepřijomna začuwaja.

Kćěje wot meje hač oktobra. Syrikžołte kćenja docpěwaja dołhosć wot něhdźe 2 cm a steja w čumpatych kićach. Krónowe łopješka docpěwaja dołhosć wot 8 hač 14 mm. Kćenjowe stołpiki su dwójce hač trojće tak dołhe kaž kćenja.

Trukowe płody docpěwaja dołhosć wot 2 hač 6 cm, su tróšku wopłonjene a wobstejace a wobsahuja wjele symjenjow w dwěmaj rjadomaj. Jich stołpiki maja samsnu dołhosć. 

Stejnišćo
Rosće na pućach, drjebiznowych městnach, rolach, pustych płoninach, dwórnišćach a přistawach.

Rozšěrjenje
Rostlina je w srjedźnej a južnej Europje rozšěrjena.

 Žórła  
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 108 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 256 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

Kategorija: Křižnokwětne rostliny